

**התכנית הסינגולרית**

**בית הספר ויצו נהלל**

***"תמצית ההוראה היא להפוך את הלמידה למידבקת - לגרום לרעיון אחד להצית אחר".***

*מרווה קולינס*

**מהי סינגולריות?**

המושג לקוח מהתחום המדעי ומתייחס לנקודה במרחב בה צפיפות החומר אין סופית . על פי דבריו של פרופ' ריי קורצוויל, האנושות ניצבת על סף תקופת תמורות המסעירה בתולדותיה, שכן המין האנושי יתנער מכבלי מורשתו הגנטית ויתנשא לפסגות בל ישוערו של בינה. בהקשר הזה,  המושג סינגולריות מתייחס לפרק הזמן, שבו תעשה בינת האדם יותר ויותר לא– ביולוגית ואדירה פי מיליארדים מכפי שהיא כיום.

לאוניברסיטה הסינגולרית בעמק הסיליקון בארה"ב, מגיעים ללמוד בעלי תארים אקדמיים מצטיינים  מכל העולם. האוניברסיטה קיימת רק כ 5 שנים והיא ייחודית ברמה עולמית. תוכנית הלימודים באוניברסיטה הסינגולרית, חדשנית, מעוררת חשיבה, סקרנות, יזמות, יצירתיות ופורצת דרך לכל הדעות.

**מהי התכנית הסינגולרית?**

***"למידה ללא תשוקה מקלקלת את הזיכרון, ושום-דבר ממה שנספג בו אינו נשמר"*** ליאונרדו דה וינצ'י

את התכנית הסינגולרית הגה המדען והיזם ארז ליבנה.ארז הוא מדען מוסמך מכון ויצמן והמנכ"ל המייסד של חברת התרופות Vecoy Nanomedicine בשנת 2013 ייצג ליבנה את ישראל בתוכנית של מדענים ויזמים באוניברסיטת הסינגולריות של סוכנות החלל האמריקאית נאס"א. את החוויה העוצמתית שחווה ביקש ארז להעביר גם לתלמידים בישראל.

התוכנית נחלקת לשני שלבים עיקריים: בשלב הראשון מתקיים מרתון חינוכי אינטנסיבי בן שלושה שבועות בו התוכנית מחליפה את שגרת הלימודים של שכבת לימוד נבחרת. במהלך אותם שלושת השבועות, כל שבוע מועבר באמצעות מתודה חווייתית שונה, כאשר השילוב בין המתודות השונות פותח בפני התלמידים צוהר לכיווני חשיבה, יצירה ופעולה. השלב השני מוקדש לעבודה תהליכית ממוקדת במבנה למידה מוכוונת פרוייקטים (PBL), והתלמידים לומדים את עיקרי היזמות ונקראים להקים את הראשון שלהם.

לתכנית מספר מטרות, גלויות ונסתרות:

* לקדם חשיבה עצמאית, מיומנויות למידה חדשות, תשוקה ללמידה וסקרנות בקרב התלמידים.
* להגביר משמעותית את תחושת המסוגלות של התלמיד.
* להפוך את התלמיד לאקטיביסט ולעודד אקטיביזם חברתי.
* להשפיע לטובה על חייהם של כמה שיותר ישראלים (לחשוב בגדול).

**שלב ראשון:**

בשלושת השבועות הראשונים ישאירו התלמידים את התיקים בבית וייצאו למסע מופלא של למידה אחרת, שונה מכל דבר שחוו קודם לכן בכל מסגרת פורמאלית.

**השבוע הראשון: שבוע ההרצאות**

בשבוע זה ייחשפו התלמידים להרצאות רבות מעולמות תוכן רבים ומגוונים. בניין השכבה יהפוך להיות אולם כנסים בו יהיו מספר מוקדי הרצאות פעילים בו זמנית. מפעם לפעם יחוו התלמידים גם פעילויות הפגה לנפש. לצד מרצים מקצועיים ומומחים בתחומי דעת, רבים מהמרצים יהיו חברי הקהילה, מומחים בתחומי הדעת אך גם הורים של תלמידים, או חברים של חברים.

**שבוע שני: שבוע סיורים**

שבוע הסיורים יזמן לתלמידי השכבה חוויה חוץ כיתתית, מלמדת, מוחשית ומעשירה. בשבוע זה יהנו התלמידים מסיורים רבים ומגוונים, ברדיוס קרוב יחסית, זאת כדי להכיר את הסביבה בה אנו חיים ואת האתגרים החברתיים, הכלכליים והסביבתיים עמם מתמודדת החברה הישראלית.

**השבוע שלישי: שבוע יזמות**

השבוע השלישי הוא שבוע גדוש סדנאות, בשבוע זה יהפכו התלמידים מפאסיביים לאקטיביים. ביום הראשון נפתח עבורם את "כיכר העיר" שם יקבלו תזכורת לכל מה שעברו עד כה. בהמשך יעברו סדנאות בכיתות ויחברו לקבוצות היזמות לפי בחירתם. כדי להצליח ליצור ולבנות את חברת הסטרטאפ שלהם, יעברו התלמידים סדנאות בנושאי יזמות, שיווק, בניית מצגות ועבודה בתוכנת "אקסל". בסוף השבוע תהפוך השכבה לשדה פורה של חברות צעירות בעלות מיזמים מלהיבים, חלקם ישימים וחלקם בגדר פנטזיה, אך לכולם מכנה משותף אחד- כל היוזמות שואפות להשפיע לטובה על חייהם של כמה שיותר ישראלים.

**שלב שני: מפאסיבי לאקטיבי**

***"הצורך הוא אבי ההמצאה"***

*אפלטון*

שלושת השבועות האינטנסיביים יסתיימו אך התכנית לא נגמרה. מבחינת התלמידים ההיפך הוא הנכון, היא רק תחל. במהלך החודשיים שנותרו ייצבעו במערכת שעתיים שבועיות לטובת התכנית הסינגולרית. התלמידים יישבו בקבוצות ויפתחו את המוצר. היחס לו הם זוכים הוא של חברה לכל דבר. התלמידים יפתחו קבוצת וואטסאפ בה יהיה נוכח מישהו מצוות המחנכים כדי להכווין ולסייע, הם ייצרו לוגו לחברה, שם מוצר, יפתחו אב טיפוס וישאפו לקדם את המוצר. בשעתיים אלה מגייסים התלמידים את כל מיומנויות הלמידה שלהם ואף יותר.

כדי שנוכל לקדם את התלמידים ולעמוד במטרות התכנית, לכל קבוצה יוצמד **מנטור**- מומחה מתחום הדעת או לסירוגין, אדם בוגר מהקהילה, שמטרתו ללוות, לעודד, לפרגן, להנחות ולשאול את התלמידים שאלות שהתשובה להן תסייע ודאי בקידום הפרויקט.

בסיום השלב השני יתקיים בבית הספר **יום שיא** - יריד חגיגי בו יוצגו כל החברות והמיזמים שפיתחו התלמידים. יום השיא של התוכנית נקרא **"כנס היזמים"** והוא מסכם את התוכנית. זהו יום של היזמים בו מזמינים בדלתיים פתוחות קהל רב לחזות ביזמים ובתוצרי עבודתם.

אדרת צבי ליטווק – Aderret@gmail.com - 054-7324200